“ДЗЕНЬ ДОБРЫ, СВЕТ!” – пад такой назвай прайшоў чарговы, абласны, этап рэспубліканскага агляду-конкурсу творчых калектываў устаноў адукацыі. Узорны духавы аркестр сярэдняй школы №8 упэўнена абышоў іншыя калектывы ў сваёй намінацыі і заняў ганаровае першае месца, заваяваўшы права прадстаўляць наш горад у сталіцы рэспублікі. Аркестр добра вядомы не толькі ў Оршы і раёне як нязменны ўдзельнік ўрачыстых мерапрыемстваў, але ён яшчэ і неаднаразовы прызёр шматлікіх конкурсаў рознага ўзроўню, быў час – выступаў нават у Нарвегіі. Шырокая вядомасць патрабуе пастаянна трымаць высокую творчую планку. Тым больш, да гэтага абавязвае і званне Узорнага. Кіраўнік аркестра Сяргей Даронін, у недалёкім мінулым сам выпускнік восьмай школы, умее бачыць перспектыву, знаходзіць індывідуальны падыход да кожнага выканаўцы, ствараючы тым самым працаздольны калектыў аднадумцаў, і прыкладае нямала намаганняў, каб захаваць адну з лепшых традыцый, што гадамі складвалася ў калектыве, - заваёўваць прызнанне па-сапраўднаму прафесійнай ігрой, стабільным павышэннем выканаўчага майстэрства.